病起節物可驚效柳子厚
作者：周紫芝
朝代：宋

paragraphs: 病起忽數日，杖策周吾廬。
桃花手新栽，小紅今欲舒。
萱草未出土，苗葉將扶疏。
物變乃如此，光景難踟蹰。
退自觀我生，今形復何如。
夢前黑垂髫，夢後霜入鬚。
安得萬丈繩，縳此窗間駒。
先生可笑人，爲生本田。
晚汙琳館粟，俾代南山鋤。
皇恩浩如海，臣報終難虛。
老力雖不足，閑日幸有餘。
願炷金鼎鑪，日誦琅函書。
跪祝望天門，聖壽如居諸。